Na temelju članka 25. Statuta Sveučilišta u Zagrebu, Fakulteta strojarstva i brodogradnje (dalje: Fakultet), na prijedlog dekana Fakulteta, Fakultetsko vijeće na svojoj \_\_\_\_\_\_ redovitoj sjednici održanoj \_\_\_\_\_\_\_\_\_\_2024. godine, donosi sljedeći

PRAVILNIK

o cjeloživotnom obrazovanju

Fakulteta strojarstva i brodogradnje

Sveučilišta u Zagrebu

I. OPĆE ODREDBE

Članak 1.

1. Pravilnikom o cjeloživotnom obrazovanju (dalje: Pravilnik) uređuju se vrste, ustroj i izvedba te sustav upravljanja kvalitetom programa cjeloživotnog obrazovanja na Fakultetu.
2. Programi cjeloživotnog obrazovanja na Fakultetu su programi koji se organiziraju radi stjecanja znanja, vještina i kompetencija za osobne, društvene i profesionalne potrebe te potrebe tržišta rada, a ne smatraju se studijem u smislu zakona kojim se uređuje visoko obrazovanje i znanstvena djelatnost.
3. Cjeloživotno obrazovanje temelji se na načelima kvalitete, relevantnosti, transparentnosti, prilagodljivosti, uključivosti i etičnosti.
4. Program cjeloživotnog obrazovanja može ustrojiti i izvoditi Fakultet, samostalno ili u suradnji s drugim sastavnicama Sveučilišta u Zagrebu (dalje: Sastavnica), Sveučilištem u Zagrebu (dalje: Sveučilište)ili vanjskim partnerima (visoka učilišta, znanstveni instituti i druge ustanove u sustavu visokog obrazovanja i znanosti, državna tijela i javne ustanove, tijela državne uprave i lokalne samouprave, strukovne organizacije i druge organizacije civilnoga društva, partneri iz gospodarskoga sektora, ostali partneri).
5. Združeni program cjeloživotnog obrazovanja je program koji zajednički izvodi Fakultet i druga sastavnica ili Fakultet ili jedno visoko učilište izvan Sveučilišta. Ustroj, izvedba, završetak, mjesto izvođenja, nositelj i način izdavanja potvrde o završetku programa i dopunskih isprava o programu te predlagatelj akreditacijskoga postupka združenoga programa utvrđuje se ugovorom između Fakulteta i visokog učilišta.
6. Programi cjeloživotnog obrazovanja evidentiraju se u Bazi programa cjeloživotnog obrazovanja Sveučilišta (dalje: Baza), koja je javno objavljena na mrežnoj stranici Sveučilišta.
7. Riječi i pojmovni sklopovi u ovom Pravilniku koji imaju rodno značenje odnose se jednako na ženski i muški spol.

II. OSNOVNI POJMOVI

Članak 2.

Pojedini pojmovi u smislu ovoga Pravilnika imaju sljedeća značenja:

* 1. Djelomična kvalifikacija je kvalifikacija koja samostalno ne udovoljava uvjetima za pristupanje tržištu rada i/ili nastavak obrazovanja, već isključivo uz odgovarajuću cjelovitu kvalifikaciju, odnosno uz jednu ili više drugih odgovarajućih djelomičnih kvalifikacija. Djelomičnoj kvalifikaciji pridružuje se razina Hrvatskoga kvalifikacijskog okvira (dalje: HKO): 5; 6; 7.
	2. Mikrokvalifikacija (eng. *micro-credential*) zapis je o postignutim ishodima učenja koje je polaznik ostvario na temelju učenja malog opsega, odnosno kratkih iskustava učenja.
	3. Polaznik je osoba upisana u program cjeloživotnog obrazovanja.
	4. Registar Hrvatskoga kvalifikacijskog okvira (dalje: Registar HKO-a) sustav je vođenja podataka o skupovima ishoda učenja, standardima zanimanja, standardima kvalifikacija, programima za stjecanje i vrednovanje skupova ishoda učenja i za stjecanje kvalifikacija te drugih važnih podataka s ciljem njihova povezivanja i usklađivanja.
	5. Vaučer za obrazovanje financijski je instrument dodjele javnih sredstava polaznicima obrazovnih programa koji su usklađeni sa skupovima ishoda učenja iz Registra HKO-a.

III. VRSTE, USTROJ I IZVEDBA PROGRAMA CJELOŽIVOTNOG OBRAZOVANJA

Članak 3.

* 1. Programi cjeloživotnog obrazovanja mogu uključivati programe s kolegijima, predavanja, seminare, radionice, tečajeve, ljetne i zimske škole, programe stručnog usavršavanja, kratke intenzivne obrazovne programe i slično, uključujući programe obrazovanja odraslih i obrazovanja za treću životnu dob.
	2. Tijelo nadležno za cjeloživotno obrazovanje na Fakultetu je Povjerenstvo za promicanje suradnje s gospodarstvom (dalje: Povjerenstvo).
	3. Program cjeloživotnog obrazovanja mora imati voditelja programa, koji je odgovoran za planiranje i organizaciju programa.
	4. Način rada te prava i obveze Povjerenstva vezane za tematiku cjeloživotnog obrazovanja regulirana su ovim Pravilnikom.
	5. Programi cjeloživotnog obrazovanja mogu se izvoditi:
		1. sa stjecanjem ili bez stjecanja ECTS bodova
		2. klasično, na daljinu ili mješovito (hibridno)
		3. na hrvatskom ili stranom jeziku
		4. na Fakultetu ili izvan njega uz suglasnost Povjerenstva.
	6. Ako se program izvodi na stranom jeziku, za polaznike se utvrđuje razina znanja stranoga jezika koja je potrebna za praćenje programa u skladu sa Zajedničkim referentnim okvirom za jezike (ZEROJ-em) u slučaju programa učenja stranoga jezika ili učenja hrvatskoga kao stranoga jezika.
	7. Za programe iz stavka 6. ovoga članka program se izrađuje i na hrvatskom i na stranom jeziku.

***Programi s ECTS bodovima***

Članak 4.

1. Ishodi učenja programa cjeloživotnog obrazovanja s ECTS bodovima moraju biti na razini visokog obrazovanja, odnosno na razini 5 ili više HKO-a.
2. Program cjeloživotnog obrazovanja s ECTS bodovima može se ustrojiti kao:
	1. program kojim se stječe djelomična kvalifikacija
	2. program za postizanje skupova ishoda učenja (mikrokvalifikacija)
	3. ostali programi s ECTS bodovima (dalje: ostali programi).
3. Programi iz stavka 2. ovoga članka mogu se sastojati od jednog ili više kolegija iz akreditiranih studijskih programa i/ili drugih kolegija i obrazovnih aktivnosti koje pridonose postizanju ishoda učenja. Polaznici ovih programa nemaju status studenta.
4. Programi iz stavka 2. točke 1. do 3. mogu se upisati u Registar HKO-a.
5. Najmanje 50 % ukupnoga broja sati nastave u programima s ECTS bodovima moraju izvoditi zaposlenici Fakulteta koji su nastavnici izabrani na odgovarajuća znanstveno-nastavna radna mjesta ili nastavna radna mjesta za programe na razinama 5, 6 i 7 HKO-a, odnosno i zaposlenici koji su nastavnici, izabrani na odgovarajuće nastavno radno mjesto za programe na razini 5 HKO-a.
6. U izvođenju nastave mogu sudjelovati i osobe koje imaju naslovni izbor ili izbor stečen u inozemstvu ekvivalentan izboru na znanstveno-nastavno, znanstveno ili nastavno radno mjesto, profesori emeriti i stručnjaci iz prakse, uz uvjet da njihovo sudjelovanje u izvođenju nastave ne prelazi postotak iz stavka 5. ovoga članka.
7. Programi s ECTS bodovima moraju uključivati provjeru postignutosti ishoda učenja i biti usklađeni s Europskim standardima za osiguranje kvalitete u visokom obrazovanju (ESG).
8. Nakon završetka programa polaznicima se izdaje potvrda o završetku programa i dopunska isprava u skladu s člankom 14. ovoga Pravilnika.

***Razlikovni programi***

Članak 5.

1. Razlikovni programi i sadržaji koji se izvode na Fakultetu regulirani su Pravilnikom o sveučilišnim prijediplomskim i diplomskim studijima te isti ne podliježu postupku vrednovanja propisanom ovim Pravilnikom.

***Programi za stjecanje djelomičnih kvalifikacija***

Članak 6.

1. Programi za stjecanje djelomičnih kvalifikacija na razini 5 ili više HKO-a moraju imati najmanje 10 ECTS bodova, od kojih najmanje 50 % na razini HKO-a na koju se djelomična kvalifikacija odnosi.
2. Uvjet za pristupanje djelomičnim kvalifikacijama na razini 5 HKO-a je posjedovanje cjelovite kvalifikacije na razini 4.1, a na razinama 6 i 7 HKO-a posjedovanje cjelovite kvalifikacije na razini 4.2 ili više.

***Programi za postizanje skupova ishoda učenja (mikrokvalifikacija)***

Članak 7.

1. Programi za postizanje skupova ishoda učenja (mikrokvalifikacija) na razini 5 ili više HKO-a moraju imati najmanje 1 ECTS bod, od kojih najmanje 50 % na odgovarajućoj razini HKO-a.

***Ostali programi***

Članak 8.

1. Ostali programi s ECTS bodovima obuhvaćaju sve ostale programe cjeloživotnog obrazovanja kojima se dodjeljuju ECTS bodovi, a ne ispunjavaju uvjete za djelomičnu kvalifikaciju odnosno mikrokvalifikaciju i ne odnose se na razlikovne programe.

***Programi bez ECTS bodova***

Članak 9.

1. Programi cjeloživotnog obrazovanja bez ECTS bodova uključuju obrazovanje odraslih, obrazovanje za treću životnu dob i drugo, a mogu se organizirati u obliku predavanja, seminara, tečajeva, radionica, panela, ljetnih škola ili drugih oblika obrazovnih aktivnosti.
2. Program cjeloživotnog obrazovanja bez ECTS bodova može uključivati provjeru postignutosti ishoda učenja.
3. Nakon završetka programa polazniku se izdaje potvrda o sudjelovanju ili potvrda o postizanju ishoda učenja ako program uključuje provjeru postignutosti ishoda učenja.

IV. UPRAVLJANJE KVALITETOM PROGRAMA

Članak 10.

1. Postupak vrednovanja na Fakultetu provodi Povjerenstvo, uz potporu prodekana za studijske programe i upravljanje kvalitetom (dalje: prodekan).
2. Povjerenstvo izrađuje obrasce, a može dati i odgovarajuće upute ili smjernice za provedbu ovoga pravilnika.

***Prijava programa cjeloživotnog obrazovanja sa stjecanjem ECTS bodova na Fakultetu***

Članak 11.

1. Predlagatelj programa podnosi Povjerenstvu zahtjev za vrednovanjem programa na hrvatskom jeziku najkasnije 6 mjeseci prije planiranoga početka izvođenja programa.
2. Zahtjev se podnosi na obrascu koji sadržava podatke iz članka 12. stavka 1. Pravilnika o cjeloživotnom obrazovanju Sveučilišta u Zagrebu.
3. Uz zahtjev iz stavka 2. ovoga članka prilaže se:
	* financijski plan za izvođenje programa
	* popis izvođača nastave sa stručnim životopisima ili internetskom poveznicom na stručne životopise kojima se dokazuju kompetencije za izvođenje programa i suglasnost izvođača nastave za sudjelovanjem u izvedbi programa.
4. Ako je program rezultat znanstvenoistraživačkog ili umjetničkoistraživačkog, razvojnog ili stručnog projekta, uz dokumentaciju iz stavka 3. ovoga članka dostavlja se suglasnost voditelja projekta i nadležnih tijela ostalih partnera projekta o prijedlogu i izvedbi programa.

***Prijava programa cjeloživotnog obrazovanja bez stjecanja ECTS bodova na Fakultetu***

Članak 12.

1. Predlagatelj programa podnosi Povjerenstvu zahtjev za vrednovanjem programa na hrvatskom jeziku najkasnije 3 mjeseca prije planiranoga početka izvođenja programa.
2. Zahtjev se podnosi na obrascu koji sadržava sljedeće podatke:
	* naziv programa
	* naziv nositelja ili sunositelja programa (ako je primjenjivo)
	* nazive svih partnera programa (ako je primjenjivo)
	* jezik izvođenja programa
	* ime voditelja/suvoditelja programa
	* popis izvođača programa sa kratkim životopisima
	* opis programa
	* ciljanu skupinu polaznika
	* uvjete upisa na program
	* izvedbeni plan programa, uključujući trajanje programa, način izvođenja, sadržaj i organizaciju programa, ishode učenja programa i sadržajnih cjelina, način provjere postignutosti ishoda učenja, napredovanja i završetak programa
	* uvjete za završetak programa
	* ostale podatke (npr. broj polaznika, mjesto održavanja)

***Vrednovanje programa cjeloživotnog obrazovanja na Fakultetu***

Članak 13.

1. Za vrednovanje svakog zaprimljenog zahtjeva predsjednik Povjerenstva imenuje izvjestitelja iz reda članova Povjerenstva.
2. Izvjestitelj je dužan u roku 15 dana od imenovanja utvrditi sadrži li zahtjev za vrednovanjem programa sve formalne elemente propisane Pravilnikom te podnijeti izvješće Povjerenstvu.
3. Ako se radi o programu s ECTS bodovima koji je kombinacija kolegija iz akreditiranih studijskih programa, izvjestitelj provjerava jesu li ishodi učenja na razini kolegija usklađeni s ishodima učenja na razini programa cjeloživotnog obrazovanja.
4. Ako u programu s ECTS bodovima postoje obrazovne aktivnosti koje nisu dio akreditiranih studijskih programa, provodi se nezavisni postupak recenzije programa cjeloživotnog obrazovanja u proceduri postupka na Sveučilištu. Predsjednik Povjerenstva imenuje izvjestitelja iz reda članova Povjerenstva za studijski program.
5. Za programe iz stavka 4. ovoga članka izvjestitelj u roku 15 dana procjenjuje sadržava li prijava programa sve elemente propisane Pravilnikom Sveučilišta te podnosi izvješće predsjedniku Povjerenstva.
6. Ako izvjestitelj utvrdi da program ne ispunjava zahtjevane elemente, Povjerenstvo će od predlagatelja programa zatražiti izmjene i/ili dopune ili dodatna obrazloženja. Predlagatelj je dužan dostaviti izmijenjenu/dopunjenu dokumentaciju ili obrazloženja u roku 15 dana od dana primitka zahtjeva za izmjenom/dopunom/obrazloženjem.
7. Ako predlagatelj ne dostavi izmjene i/ili dopune dokumentacije ili tražena obrazloženja iz stavka 6. ovoga članka, smatra se da je odustao od prijedloga programa i postupak vrednovanja se obustavlja.
8. U roku 30 dana od zaprimanja zahtjeva za vrednovanjem, odnosno 15 dana od primitka izmjena/dopuna/obrazloženja programa, Povjerenstvo je dužno završiti postupak vrednovanja. Odluku o prihvaćanju ili neprihvaćanju programa cjeloživotnog obrazovanja na prijedlog Povjerenstva donosi Fakultetsko vijeće.
9. Po provedenom internom postupku vrednovanja programa cjeloživotnog obrazovanja s ECTS bodovima, Fakultet podnosi zahtjev za vrednovanje Sveučilištu u rokovima i na način propisan Pravilnikom o cjeloživotnom obrazovanju Sveučilišta u Zagrebu.
10. Po provedenom internom postupku vrednovanja programa cjeloživotnog obrazovanja bez ECTS bodova, Fakultet je dužan obavijestiti Sveučilište o usvojenom programu u roku i na način propisan Pravilnikom o cjeloživotnom obrazovanju Sveučilišta u Zagrebu, bez provođenja daljnjeg postupka na Sveučilištu.

V. IZDAVANJE POTVRDA I DOPUNSKIH ISPRAVA ZA PROGRAME S ECTS BODOVIMA

Članak 14.

1. Polazniku programa koji je ispunio sve obveze i uspješno završio program s ECTS bodovima, Fakultet izdaje potvrdu u potpisanom i ovjerenom ispisu te u digitalnom obliku u roku od 30 dana od dana završetka programa i s kvalificiranim elektroničkim pečatom. Digitalni oblik nije namijenjen za ispis nego isključivo za uporabu u elektroničkom formatu.
2. Potvrda o završetku programa s ECTS bodovima sadržava sljedeće podatke:
	1. naziv: Republika Hrvatska, i grb
	2. grb Sveučilišta u Zagrebu i grb Fakulteta ako samostalno izvodi program cjeloživotnog obrazovanja, odnosno grb svih sastavnica ili grb drugih visokih učilišta koji sudjeluju u izvođenju programa (ako je riječ o združenom programu) odnosno po potrebi i drugih vanjskih partnera
	3. naziv nositelja programa i sjedište
	4. naziv: POTVRDA
	5. OIB, ime i prezime polaznika
	6. datum, mjesto i država rođenja polaznika
	7. naziv završenoga programa cjeloživotnog obrazovanja
	8. trajanje programa (u satima)
	9. razina djelomične kvalifikacije ili mikrokvalifikacije prema HKO-u (ako je primjenjivo)
	10. trajanje valjanosti (trajno ili za određeno razdoblje nakon certifikacije)
	11. broj, mjesto i datum izdavanja potvrde
	12. vlastoručni potpis(i) čelnika i pečat(i) Fakulteta i drugih sastavnica nositelja programa na ispisanoj tiskanoj potvrdi
	13. kvalificirani elektronički pečat(i) Fakulteta i drugih sastavnica nositelja programa na potvrdi u digitalnom obliku (napredan elektronički pečat koji je izrađen pomoću kvalificiranoga sredstva za izradu elektroničkoga pečata i koji se temelji na kvalificiranom certifikatu za elektronički pečat)
	14. grafičku zaštitu ispisanoga dokumenta za dokazivanje izvornosti i vjerodostojnosti (sustavna višeslojna grafička zaštita koja je oblikovana prema pravilima struke, opisana i evidentirana uzorkom).
3. Uz potvrdu iz stavka 1. ovoga članka polazniku se izdaje dopunska isprava o programu cjeloživotnog obrazovanja koja, uz podatke iz prethodnoga stavka ovoga članka (uz naznaku naziva: DOPUNSKA ISPRAVA O PROGRAMU) sadržava i podatke iz prijedloga programa, odnosno ishode učenja i kratki opis sadržaja te postignuti uspjeh polaznika.
4. Ispisana dopunska isprava o programu izdaje se uz ispisanu potvrdu, a uz potvrdu izdanu u digitalnom obliku izdaje se dopunska isprava o programu u digitalnom obliku i s kvalificiranim elektroničkim pečatom. Digitalni oblik nije namijenjen za ispis nego isključivo za uporabu u elektroničkom formatu.
5. Za združene programe cjeloživotnog obrazovanja izdaje se jedinstvena potvrda koja, uz podatke iz stavka 2. ovoga članka, sadržava puni naziv i sjedište te potpise čelnika i pečate svih visokih učilišta koji sudjeluju u izvođenju programa.

VI. EVIDENCIJA POLAZNIKA I IZDANIH ISPRAVA O ZAVRŠENOM PROGRAMU

Članak 15.

1. Fakultet je dužan voditi evidenciju polaznika programa cjeloživotnog obrazovanja i izdanih isprava o završetku programa s ECTS bodovima odnosno o sudjelovanju ili ostvarenju ishoda učenja na programima bez ECTS bodova.

1. Evidencija sadržava:
	1. naziv i vrstu programa (program s ili bez ECTS bodova)
	2. datum upisa polaznika
	3. OIB te ime i prezime polaznika
	4. podatke o ostvarenim ishodima učenja polaznika
	5. datum završetka programa
	6. ostale relevantne podatke o polazniku (ako je primjenjivo).

VII. EVALUACIJA IZVOĐENJA PROGRAMA

Članak 16.

Fakultet će provoditi evaluaciju i praćenje kvalitete izvođenja programa, što uključuje: interes polaznika, odnosno posjećenost programa; prolaznost, ako je riječ o programu s ECTS bodovima, odnosno ako je riječ o programu na kojemu se provodi provjera postignutosti ishoda učenja; evaluaciju programa i izvođača nastave od polaznika (dobivene putem anonimnih anketa ili na drugi način) ili od korisničkih institucija odnosno tržišta rada.

Članak 17.

Voditelj programa dužan je Povjerenstvu u roku 60 dana nakon završetka programa podnijeti izvješće koje sadrži podatke navedene u članku 16.

***Dostupnost informacija o programu cjeloživotnog obrazovanja***

Članak 18.

1. Fakultet je dužan objaviti osnovne informacije o programu cjeloživotnog obrazovanja na mrežnoj stranici: naziv programa, naziv nositelja i sunositelja, te izvoditelja programa, trajanje programa, broj ECTS bodova (ako je primjenjivo), uvjete upisa na program, detaljan opis i izvedbeni plan programa te druge važne informacije.
2. Izvedbeni plan programa cjeloživotnog obrazovanja mora biti dostupan polaznicima najmanje sedam dana prije početka izvođenja.
3. Izvedbenim planom utvrđuju se:
	* popis tema i izvođači nastave
	* mjesto i vremenik izvođenja nastave, odnosno poveznica za pristup programu koji se izvodi na daljinu
	* termini provjere postignutosti ishoda učenja ako je predviđeno programom
	* ostale važne obavijesti o izvođenju nastave.
4. Ako se program upisuje u registar HKO-a, Fakultet je dužan informacije iz članka 12., stavaka 1., 3. i 5. Pravilnika o cjeloživotnom obrazovanju Sveučilišta u Zagrebu objaviti na mrežnim stranicama.

IX. GODIŠNJE IZVJEŠĆE O PROGRAMIMA CJELOŽIVOTNOG OBRAZOVANJA

Članak 19.

1. Fakultet će Odboru za upravljanje kvalitetom Sveučilišta dostaviti, u sklopu godišnjeg izvješća o unutarnjem sustavu osiguravanja kvalitete, podatke o izvedenim programima cjeloživotnog obrazovanja, i to:
	* naziv i broj održanih programa cjeloživotnog obrazovanja u prethodnoj akademskoj godini
	* broj polaznika po pojedinom programu
	* broj izdanih isprava o završetku programa
	* ostale važne informacije.

**Prijelazne i završne odredbe**

Članak 20.

Ovaj Pravilnik stupa na snagu osmog dana od dana objave na oglasnoj ploči i mrežnim stranicama Fakulteta.

DEKAN

Prof. dr. sc. Zdenko Tonković

Ovaj Pravilnik je oglašen na internetskim stranicama Fakulteta dana \_\_\_\_\_\_\_. godine te stupa na snagu \_\_\_\_\_\_\_\_\_. godine.

Tajnik Fakulteta

Ivan Petrošević, dipl. iur.

Klasa:

Urbroj:

Zagreb,